## Uputa za provođenje dijela Programa statističkih istraživanja Republike Hrvatske koji se odnosi na plače i materijalna prava zaposlenika u 1997. godini

### NN 33/1997 (28.3.1997.), Uputa za provođenje dijela Programa statističkih istraživanja Republike Hrvatske koji se odnosi na plače i materijalna prava zaposlenika u 1997. godini

# **ZAVOD ZA PLATNI PROMET**

Na temelju Programa statističkih istraživanja Republike Hrvatske za
1997. godinu ("Narodne novine" broj 28/97.), glavni direktor Zavoda za
platni promet donosi

## **UPUTU**

### **ZA PROVOĐENJE DIJELA PROGRAMA STATISTIČKIH ISTRAŽIVANJA REPUBLIKE HRVATSKE KOJI SE ODNOSI NA PLAĆE I MATERIJALNA PRAVA ZAPOSLENIKA U 1997. GODINI**

1. Ovom Uputom utvrđuje se način ispunjavanja Statističkog izvještaja
o isplatama plaća - Obrazac SPL (u daljnjem tekstu obrazac SPL) i Izvještaja
o isplatama naknada materijalnih prava zaposlenika - Obrazac TMP (u daljnjem
tekstu obrazac TMP).

2. Obrazac SPL ispunjavaju i dostavljaju Zavodu za platni promet sve
pravne osobe pri isplati plaća. Obrazac SPL sastavni je dio upute i ispunjava
se na ovaj način:

2.1. Pod rednim brojem 1 iskazuje se broj zaposlenika kojim se isplaćuje
plaća u tekućem mjesecu.

Broj zaposlenika utvrđuje se tako da se broj ostvarenih sati rada i
sati rada za koje zaposlenici primaju naknadu plaće iz sredstava pravne
osobe podijeli s brojem mogućih sati rada.

2.2. Pod rednim brojem 2 iskazuje se iznos dijela mase sredstava isplaćene
za plaće u mjesecu u kojem se obavlja isplata s doprinosima iz plaća, porezima
i prirezima.

2.3. Pod rednim brojem 3 iskazuje se iznos mase sredstava za plaće iz
naloga za isplatu u tom mjesecu s doprinosima iz plaća, porezima i prirezima.

2.4. Pod rednim brojem 4 iskazuje se podatak prema opisu iz obrasca.

2.5. Pod rednim brojem 5 iskazuje se isplaćena masa plaća u tekućem
mjesecu po odbitku doprinosa iz plaća, poreza i prireza. Taj podatak se
izvodi s rednog broja 4.

2.6. Pod rednim brojem 6 iskazuje se podatak o uplaćenim doprinosima
iz plaća, porezu i prirezu (red. br. 5 + red. br. 6 = red. br. 4.).

2.7. Pod rednim brojem 7 iskazuje se podatak o iznosu najniže pojedinačne
isplaćene plaće u tekućem mjesecu za puno radno vrijeme u bruto iznosu.

2.8. Pod rednim brojem 8 iskazuje se podatak o iznosu najniže pojedinačne
isplaćene plaće u tekućem mjesecu za puno radno vrijeme po odbitku doprinosa
iz plaća, poreza i prireza. Podatak se izvodi s rednog broja 7.

2.9. Pod rednim brojem 9 iskazuje se iznos najviše pojedinačne isplaćene
plaće u bruto iznosu u tekućem mjesecu.

2.10. Pod rednim brojem 10 iskazuje se podatak o iznosu najviše pojedinačne
plaće isplaćene u tekućem mjesecu po odbitku doprinosa iz plaća, poreza
i prireza. Podatak se izvodi s rednog broja 9.

2.11. Pod rednim brojevima 11, 12 i 13 podaci se iskazuju prema opisu
iz obrasca, za puno radno vrijeme.

2.12. Sve pravne osobe obvezne su u "kodu" 20 zaglavlja obrasca unijeti
oznaku oblika vlasništva, i to:

- oznaku 1 unose pravne osobe u privatnom vlasništvu;

- oznaku 2 unose pravne osobe u pretežito privatnom vlasništvu;

- oznaku 3 unose pravne osobe u državnom vlasništvu;

- oznaku 4 unose pravne osobe u pretežito državnom vlasništvu;

- oznaku 5 unose pravne osobe koje se financiraju iz državnog proračuna
i fondova te fondovi na razini Republike;

- oznaku 6 unose pravne osobe koje se financiraju iz proračuna i fondova
(općinskih, gradskih, županijskih) te fondovi na lokalnoj razini;

- oznaku 7 unose ostali.

3. Radi osiguravanja potpune obuhvatnosti i kontinuiteta u podacima
na razini Republike Hrvatske, pravne osobe koje su isplatile plaće u siječnju
i veljači 1997. godine trebaju za isplate u svakom od tih mjeseci Zavodu
za platni promet dostaviti podatke na Obrascu SPL najkasnije do 2. travnja,
a za isplate u ožujku 1997. godine do 15. travnja 1997. godine.

4. Podaci u Obrascu TMP - Izvještaj o isplatama naknada troškova materijalnih
prava zaposlenika iskazuju se:

4.1. U stupcu 2 pod rednim brojevima 1, 2, 3 i 9 unosi se broj zaposlenika
kojima su isplaćene naknade materijalnih prava, a pod rednim brojem 12
broj zaposlenika prema stvarnom stanju krajem mjeseca.

4.2. U stupcu 3 iskazuje se isplaćena masa po pojedinim vrstama naknade
materijalnih prava zaposlenika.

4.3. U stupcu 4 pod rednim brojevima 1, 2, 3 i 9 iskazuju se prosječno
isplaćene naknade materijalnih prava po zaposleniku.

4.4. Obrazac TMP-Izvještaj o isplatama naknada materijalnih prava zaposlenika
- podnose Zavodu za platni promet sve pravne osobe jednom u mjesecu, i
to kao zbrojni obrazac isplaćenih naknada u proteklom mjesecu. Obrazac
se podnosi do 5. u tekućem mjesecu za isplate obavljene u prethodnom mjesecu.

4.5. Radi osiguravanja potpune obuhvatnosti i kontinuiteta u podacima
na razini Republike Hrvatske, pravne osobe koje su u siječnju, veljači
i ožujku 1997. godine imale isplate naknada materijalnih prava zaposlenicima,
trebaju za isplate u svakom od tih mjeseci Zavodu za platni promet dostaviti
podatke na TMP obrascu najkasnije do 15. travnja 1997. godine.

5. Pravne osobe koje u Zavodu za platni promet imaju više žiroračuna,
u zaglavlje obrazaca SPL i TMP unose uvijek isti broj žiroračuna bez obzira
na to s kojeg žiroračuna obavljaju isplatu.

Broj: I-415/97.
Zagreb, 14. ožujka 1997.

Glavni direktor
Zavoda za platni promet
**mr. Bogomil Cota,** v. r.

![](dodatni/368392.gif)
![](dodatni/368393.gif)

Uputa, NN 33/1997-491